CELEX: 62022TN0192
Language: el
Date: 2022-04-13 00:00:00
Title: Υπόθεση T-192/22: Προσφυγή της 13ης Απριλίου 2022 — Polynt κατά ECHA

7.6.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 222/33
            
         
      Προσφυγή της 13ης Απριλίου 2022 — Polynt κατά ECHA
      (Υπόθεση T-192/22)
      (2022/C 222/55)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Polynt SpA (Scanzorosciate, Ιταλία) (εκπρόσωποι: C. Mereu και S. Abdel-Qader, δικηγόροι)
      
         Καθού: Ευρωπαϊκός Οργανισμός Χημικών Προϊόντων
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να κρίνει την προσφυγή παραδεκτή και βάσιμη·
               
            
                  —
               
               
                  να ακυρώσει την απόφαση του Ευρωπαϊκού Οργανισμού Χημικών Προϊόντων, η οποία κοινοποιήθηκε με έγγραφο της 4ης Φεβρουαρίου 2022 (FUP-DEV-01-21200655590-58-0000-CCH-1-2_FTR_NOTIF) και ενημέρωνε ότι δεν είχε δοθεί απάντηση σε απόφαση αξιολογήσεως φακέλου·
               
            
                  —
               
               
                  να κρίνει –ή να διατάξει τον ECHA να εκδώσει νέα πράξη που να ορίζει– ότι η προσφεύγουσα απαλλάσσεται από την υποχρέωση να παρέχει πληροφορίες στον ECHA κατόπιν της παύσης παραγωγής και της συνακόλουθης μη διαθεσιμότητας της σχετικής ουσίας λόγω ανωτέρας βίας· και
               
            
                  —
               
               
                  να καταδικάσει τον ECHA στα δικαστικά έξοδα της διαδικασίας.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής, η προσφεύγουσα προβάλλει τέσσερις λόγους ακυρώσεως.
      
                  1.
               
               
                  Με τον πρώτο λόγο προβάλλεται ότι ο καθού παραβίασε την αρχή περί ανωτέρας βίας, όταν έκρινε ότι η παύση παρασκευής της ουσίας 1,3-διοξο-2-βενζοφουράνιο-5-καρβοξυλικό οξύ με εννεάνιο-1-όλη (EC αριθ. 941-303-6) (στο εξής: ουσίες), μετά την έκδοση της τελικής αποφάσεως περί ελέγχου συμμορφώσεως για λόγους ανωτέρας βίας, δεν απαλλάσσει την προσφεύγουσα από την υποχρέωση να παρέχει τις πληροφορίες που ζητούνταν με την αρχική απόφαση περί ελέγχου συμμορφώσεως όσον αφορά τις ουσίες.
               
            
                  2.
               
               
                  Με τον δεύτερο λόγο προβάλλεται ότι ο καθού παρέβη το άρθρο 50, παράγραφος 2, του κανονισμού (ΕΚ) 1907/2006 του Ευρωπαϊκού Κοινοβουλίου και του Συμβουλίου (1) (κανονισμός REACH).
               
            
                  3.
               
               
                  Με τον τρίτο λόγο προβάλλεται ότι ο καθού παρέβη τα άρθρα 5 και 6 του κανονισμού REACH.
               
            
                  4.
               
               
                  Με τον τέταρτο λόγο προβάλλεται ότι ο καθού παραβίασε την αρχή της αναλογικότητας.
               
            
         (1)  Κανονισμός (ΕΚ) 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/EΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ 2006, L 396, σ. 1).